ทางการสวิสบังคับขาย Credit Suisse ให้กับคู่แข่ง UBS
"กอบศักดิ์" เผย ทางการสวิสตัดสินใจบังคับขาย Credit Suisse กับ UBS  ชี้เป็นทางออกดีที่สุด ที่จะรักษาความมั่นใจต่อระบบการเงินสวิส และบริหารความเสียหายต่อระบบเศรษฐกิจ ภายใต้ข้อตกลงจะรับความเสียหาย(หากมี) ให้ UBS 9,600 ล้านดอลลาร์  ถือเป็นการปิดฉากธ.ยักษ์ใหญ่ของโลก
20 มี.ค. 2566

ดร.กอบศักดิ์ ภูตระกูล ประธานกรรมการสภาธุรกิจตลาดทุนไทยและกรรมการรองผู้จัดการใหญ่ ธนาคารกรุงเทพ โพสต์ข้อความผ่านเฟซบุ๊กส่วนตัว ว่า สบายใจได้ไปแล้ว 1 ทางการสวิสบังคับขาย Credit Suisse ให้กับคู่แข่ง UBS จบประวัติศาสตร์ของธนาคารยักษ์ใหญ่ของโลกที่เคยมีอายุ 167 ปี จบบทของการแข่งขันระหว่าง 2 ธนาคาร ที่ขับเคี่ยวแย่งชิงการเป็นเบอร์ 1 ของสวิสมาโดยตลอด ไม่ให้ผู้ถือหุ้นของ Credit Suisse โหวต ว่าพอใจหรือไม่ในราคา 3,250 ล้านดอลลาร์
 
หมายความว่า มูลค่าของ CS ได้ลดลงอย่างน่าใจหาย 97% จากที่เคยอยู่สูงสุดที่ 90,000 ล้านดอลลาร์เมื่อปี 2007 โดยให้แลกหุ้น 1 USB ต่อ 22.48 CS 
 
ธนาคารกลางสวิส บอกว่า “เป็นทางออกที่ดีที่สุดที่จะสร้าง และรักษาความมั่นใจของทุกคนในระบบการเงินสวิส และบริหารความเสี่ยงความเสียหายต่อระบบเศรษฐกิจ” 
ทั้งนี้ ในข้อตกลง 
1. ทางการจะรับความเสียหาย (หากมี) ให้กับ UBS จำนวน 9,600 ล้านดอลลาร์ หากมีความเสียหายเกิดขึ้นเกินกว่า 5,400 ล้านดอลลาร์
 
2. ธนาคารทั้งสอง สามารถเข้าถึงสภาพคล่องจากธนาคารกลางสวิส โดยไม่มีข้อจำกัด (unrestricted access) ตามที่กำหนดไว้ใน Guidelines on Monetary Policy Instruments
 
3. ธนาคารกลางสวิสจะจัดสินเชื่อเสริมสภาพคล่องไว้ให้ CS และ UBS (หากต้องการ) อีก 110,000 ล้านดอลลาร์
 
4. FINMA ผู้กำกับสถาบันการเงินของสวิสบอกว่า จะไม่จ่ายเงินคืนให้กับหุ้นกู้จำนวน 17,270 ล้านดอลลาร์ของ Credit Suisse เพื่อให้นักลงทุนรับภาระของการช่วยเหลือครั้งนี้ไปบางส่วน
นับเป็นการตัดสินใจอย่างรวดเร็ว และครอบคลุมของทางการสวิส เพื่อควบคุมให้สถานการณ์ไม่ลุกลามไปกว่านี้
 
เพราะสุดท้ายแล้ว ธนาคารในสวิส ได้สร้างชื่อในใจคนว่าเป็น “ธนาคารพาณิชย์ที่ดีสุดของโลก” ที่ทุกคนมั่นใจได้ เอาเงินมาฝากไว้ได้ ถ้าปล่อยให้ล่วงเลยไปกว่านี้ ก็จะสายเกินการณ์  นับเป็นอีกแบงค์ยักษ์ที่ล่มในยุค Perfect Storm 
 
มาตามลุ้นกันต่อไปครับว่า ยังมีอะไรรอเราอยู่อีกในปีนี้ ซึ่งเป็นปีที่ 2 ของวิกฤต Perfect Storm